
B7‑0463/2012
Euroopan parlamentin päätöslauselma Valko-Venäjän vaaleista

(2012/2815(RSP))
Euroopan parlamentti, joka
–
ottaa huomioon aikaisemmat päätöslauselmansa Valko-Venäjästä,

–
ottaa huomioon Euroopan parlamentin puhemiehen Martin Schulzin 24. syyskuuta 2012 antaman julkilausuman, jossa tämä pahoitteli sitä, etteivät Valko-Venäjän parlamenttivaalit taaskaan olleet vaalien tasapuolisuutta ja avoimuutta koskevien kansainvälisten normien mukaiset, 

–
ottaa huomioon EU:n korkean edustajan Catherine Ashtonin ja komission jäsen Štefan Fülen 24. syyskuuta 2012 antaman julkilausuman Valko-Venäjän parlamenttivaaleista, 

–
ottaa huomioon Euroopan neuvoston pääsihteerin Thorbjørn Jaglandin ja EU:n ulkoasioiden ja turvallisuuspolitiikan korkean edustajan Catherine Ashtonin 10. lokakuuta 2012 antaman yhteisen julkilausuman eurooppalaisesta ja kansainvälisestä kuolemanrangaistuksen vastaisesta teemapäivästä, 

–
ottaa huomioon ulkoasiainneuvoston Luxemburgissa pidetyssä 3191. kokouksessa 15. lokakuuta 2012 hyväksytyt neuvoston päätelmät Valko-Venäjästä,

–
ottaa huomioon Etyjin demokraattisten instituutioiden ja ihmisoikeuksien toimiston (ODIHR) ja Etyjin parlamentaarisen yleiskokouksen 24. syyskuuta 2012 esittämät alustavat havainnot ja päätelmät Valko-Venäjän parlamenttivaaleista,

–
ottaa huomioon työjärjestyksen 110 artiklan 2 kohdan,

A.
ottaa huomioon, että Etyjin mukaan mitkään Valko-Venäjällä vuodesta 1995 järjestetyt parlamentti- tai presidentinvaalit eivät ole olleet vapaat ja tasapuoliset;

B.
ottaa huomioon, että Etyjin demokraattisten instituutioiden ja ihmisoikeuksien toimiston ja Etyjin parlamentaarisen yleiskokouksen kansainvälisen vaalitarkkailuryhmän mukaan 23. syyskuuta 2012 pidetyissä parlamenttivaaleissa jätettiin noudattamatta monia Etyjin sitoumuksia mukaan lukien kansalaisten oikeus yhdistyä, asettua ehdolle vaaleissa ja ilmaista vapaasti mielipiteensä, vaikka vaalilakiin onkin tehty joitakin parannuksia; ottaa huomioon, että kansainvälisille vaalitarkkailijoille ei annettu tarkoituksenmukaista tilaisuutta seurata ääntenlaskentaa ja että he arvioivat vaaliprosessia kielteisesti monilla äänestyspaikoilla; 

C.
ottaa huomioon, että Valko-Venäjän vaalilain tarkistamisesta huolimatta lainsäädäntöpuitteet eivät riittävässä määrin taanneet vaalien toteuttamista Etyjin sitoumusten ja kansainvälisten normien mukaisesti;

D.
ottaa huomioon, että Valko-Venäjän keskusvaalilautakunnan mukaan 74,3 prosenttia äänioikeutetuista kävi äänestämässä ja edustajainhuoneen 110 jäsenestä 109 tuli valituksi ensimmäisellä kierroksella; ottaa huomioon, että yhdessä vaalipiirissä ei ylletty vaadittuun 50 prosentin vähimmäisäänestysprosenttiin; ottaa huomioon, ettei yhtäkään opposition ehdokasta valittu; 

E.
ottaa huomioon, että jotkin oppositiopuolueet ja -liikkeet (kuten esimerkiksi "Eurooppalainen Valko-Venäjä" -kansalaiskampanja ja rekisteröimätön Valko-Venäjän kristillisdemokraattinen puolue) boikotoivat vaaleja, kun taas toiset suostuivat osallistumaan tietyin ehdoin (mihin viitataan myös ns. aktiivisena boikottina), eli ne osallistuivat vaalikampanjaan mutta vetivät ehdokkaansa pois vaalien edellä, koska näiden osallistumisen edellytykset eivät täyttyneet, sillä kaikkia poliittisia vankeja ei vapautettu ja luottamus vaaliprosessiin oli alhainen; 

F.
ottaa huomioon, että riippumattomat kansainväliset tarkkailijat raportoivat useista loukkauksista; ottaa huomioon, että seurantakampanja "ihmisoikeuksien puolustajat vapaiden vaalien puolesta" ilmoitti, että vaaleissa ilmeni vakavia loukkauksia ja että ääntenlaskennan avoimuuden puutteen vuoksi ei voida väittää, että vaalien tulokset ilmentäisivät Valko-Venäjän kansan tahtoa;

G.
ottaa huomioon, että tärkeimpien raportoitujen loukkausten joukossa mainittiin opposition ehdokkaiden ja riippumattomien tarkkailijoiden painostus vaalikampanjan aikana, epätasainen edustus vaalilautakunnissa, ehdokkaiden ohjelmien ja esittelyjen sensurointi valtion omistamissa tiedotusvälineissä, äänestyspakko ennakkoäänestyksen aikana, tarkkailijoiden työn merkittävä estäminen, ennakkoäänestyksen avoimuuden puute, kotona äänestäminen ja ääntenlaskenta sekä äänestysprosentin vääristely; 

H.
ottaa huomioon, että ehdokkaiden rekisteröinnissä ilmeni syrjintää; ottaa huomioon, että suurin osa rekisteröinnin epäämisistä kohdistui Mikalai Statkevitšin ja Aliaksei Mikhalevitšin aloiteryhmiin; ottaa huomioon, että muiden muassa "Vapauden puolesta" -liikkeen johtajaa Alexander Milinkevitšia ja "Sano totuus" -liikkeen edustajaa Mikhail Paškevitšia estettiin rekisteröitymästä; 

I.
ottaa huomioon, että vaalikampanjan aikana ehdokkaat saivat pitää viiden minuutin puheen valtion radiossa ja televisiossa sekä viiden minuutin esittelyn ennalta nauhoitetuissa keskusteluissa; ottaa huomioon, ettei kampanjassa tuotu esille laajaa joukkoa näkemyksiä hallinnollisten esteiden vuoksi; ottaa huomioon, että 27. elokuuta 2012 lähtien valtaosa tiedotusvälineistä kieltäytyi keskusvaalilautakunnan päätöksen perusteella antamasta puheaikaa vaalien boikotointia vaatineille ehdokkaille ja että sanomalehdet sensuroivat heidän ohjelmiaan ja kieltäytyivät julkaisemasta niitä; 

J.
ottaa huomioon, että Valko-Venäjän oppositio vastusti vaalien tuloksia ja ilmoitti, ettei se tunnusta niitä vakavien loukkausten vuoksi; ottaa huomioon, että opposition mukaan vaalien äänestysprosentti oli vain 44; 

K.
ottaa huomioon, että Valko-Venäjällä on edelleen pidätettyinä 12 poliittista vankia mukaan lukien ihmisoikeusaktivisti ja Kansainvälisen ihmisoikeusliiton varapuheenjohtaja Ales Bialiatski, entinen presidenttiehdokas Mikalai Statkevitš sekä nuorisojärjestö "Malady Frontin" johtaja Zmitser Daškevitš, joka ryhtyi hiljattain nälkälakkoon protestoidakseen vankilaviranomaisten väärinkäytöksiä ja uhkauksia; 

L.
ottaa huomioon, että Ales Bialiatski nimettiin 13. syyskuuta 2012 Euroopan parlamentin myöntämän Saharovin mielipiteenvapauspalkinnon saajaehdokkaaksi;

M.
ottaa huomioon, että tunnettu oppositioaktivisti Syarhei Kavalenka vapautettiin 26. syyskuuta 2012 vankilasta hänen pyydettyään armahdusta hänet eristysselliin määränneiden ja häntä kiristäneiden vankilaviranomaisten lisääntyneen painostuksen vuoksi; ottaa huomioon, että poliittisten vankien vapauttaminen ei tapahdu ehdoitta, koska viranomaiset valvovat heitä jatkuvasti ja koska heidän on ilmoitettava säännöllisin väliajoin olinpaikkansa poliisille; 

N.
ottaa huomioon, että Valko-Venäjä on ainoa Euroopan maa, jossa vielä langetetaan kuolemantuomioita ja suoritetaan teloituksia; ottaa huomioon, että ihmisoikeusaktivistien mukaan Valko-Venäjällä on vuodesta 1991 lähtien teloitettu noin 400 ihmistä;

1.
pahoittelee, etteivät 23. syyskuuta 2012 järjestetyt parlamenttivaalit taaskaan olleet vaalien vapautta, tasapuolisuutta ja avoimuutta koskevien kansainvälisten normien mukaiset;

2.
on vakavasti huolissaan Etyjin demokraattisten instituutioiden ja ihmisoikeuksien toimiston vaalitarkkailuryhmän raportoimista lukuisista väärinkäytöksistä, ja katsoo, että kyseiset vaalit olivat jälleen yksi Valko-Venäjän viranomaisten menettämä tilaisuus järjestää vaalit Etyjin ja kaikkien kansainvälisten demokraattisten normien mukaisesti ja siirtyä lähemmäs yhteisiä eurooppalaisia arvoja; 

3.
pitää valitettavana Valko-Venäjän parlamenttivaalien epädemokraattista luonnetta, ja katsoo, että raportoidut vapaiden ja oikeudenmukaisten vaalien periaatteiden loukkaukset asettavat vakavalla tavalla kyseenalaiseksi vaalien tuloksen oikeellisuuden ja valittujen parlamentin jäsenten legitiimiyden;
4.
tuomitsee edelleenkin painokkaasti ihmisoikeuksien ja perusvapauksien tilan heikkenemisen, johon liittyy perusteellisten demokraattisten ja taloudellisten uudistusten puute Valko-Venäjällä;

5.
kehottaa Valko-Venäjän viranomaisia vapauttamaan välittömästi ja ehdoitta kaikki loput poliittiset vangit ja palauttamaan heidän oikeutensa ottaen huomioon, että heihin on kohdistettu seuraamuksia ihmisoikeusaktivismin vuoksi sekä siksi, että he ovat harjoittaneet rauhanomaisesti kokoontumis- ja ilmaisunvapauttaan, ja että heitä pidetään vangittuina perusteettomien syytteiden nojalla;
6.
kehottaa Valko-Venäjän viranomaisia lopettamaan välittömästi ihmisoikeusaktivistien mielivaltaiset pidätykset, lyhytaikaisten mielivaltaisten pidätysten lisääntyvän käytön sekä mielivaltaiset matkustuskiellot, joilla pyritään pelottelemaan poliittisen opposition ja tiedotusvälineiden edustajia;

7.
panee merkille Syarhei Kavalenkan vapauttamisen myönteisenä signaalina, mutta pahoittelee sitä, että vapauttaminen tapahtui kidutuksen johdosta tehdyn armahduspyynnön perusteella;
8.
kehottaa neuvostoa ja komissiota edelleenkin tukemaan kaikkia aloitteita, joilla pyritään kehittämään Valko-Venäjän demokraattista kansalaisyhteiskuntaa, minkä tuloksena voi olla valkovenäläisten lisääntynyt osallistuminen politiikkaan ja muutoksen tarpeellisuutta koskevan tietoisuuden lisääntyminen;
9.
kehottaa neuvostoa ja komissiota kehittämään edelleen uudenaikaistamista koskevaa eurooppalaista vuoropuhelua kehittämällä kapasiteettia ja kohdistamalla toimet strategisesti kansalaisyhteiskunnan laajempiin piireihin eri aloilla, jotta voidaan maksimoida uudenaikaistamisohjelmien vaikutukset sekä lisätä EU:n avoimuutta ja näkyvyyttä valkovenäläisten keskuudessa;
10.
kehottaa Valko-Venäjän viranomaisia toteuttamaan tarvittavat toimenpiteet uudenaikaistamista koskevan eurooppalaisen vuoropuhelun hyödyntämiseksi täysimääräisesti Valko-Venäjän kansan eduksi;
11.
pitää valitettavana, että näitä parlamenttivaaleja koskevat kielteiset arviot estävät jälleen kerran Euroopan parlamenttia luomasta virallisia suhteita Valko-Venäjän parlamenttiin; pitää valitettavana sitä, ettei Euronestin parlamentaarisella edustajakokouksella olisi tässä vaiheessa perusteita kutsua Valko-Venäjän lakiasäätävän elimen virallisia edustajia osallistumaan edustajakokoukseen, minkä vuoksi itäiseltä kumppanuudelta puuttuu yksi tärkeä väline Valko-Venäjän tuomiseksi lähemmäs EU:n demokraattisia arvoja;

12.
kehottaa kaikkia Valko-Venäjän demokraattisia poliittisia voimia ja kansalaisyhteiskunta-aktiiveja luomaan yhdenmukaisen lähestymistavan, jotta ne voivat tehostaa toimintaansa sellaisten poliittisia muutoksia tuovien konkreettisten ohjelmien käyttöön ottamiseksi, joiden ansiosta Valko-Venäjän kansalla olisi parempi ja demokraattisempi elämä;
13.
toistaa olevansa vankasti sitoutunut EU:n sekä Valko-Venäjän kansan ja demokraattisen kansalaisyhteiskunnan välisten yhteyksien lujittamiseen sekä niiden demokratiapyrkimysten tukemiseen;

14.
kehottaa EU:n jäsenvaltioita luomaan tiiviimpiä yhteyksiä Valko-Venäjän demokraattiseen kansalaisyhteiskuntaan ja joko alentamaan Valko-Venäjän kansalaisten viisumimaksuja tai poistamaan ne kokonaan;
15.
kehottaa jälleen Valko-Venäjää, joka on ainoa Euroopan maa, jossa on vielä käytössä kuolemanrangaistus, lopettamaan välittömästi kuolemanrangaistusten täytäntöönpanon ja kuolemantuomioiden langettamisen ensimmäisenä askeleena kohti niiden käytön lopettamista kokonaan;
16.
kehottaa puhemiestä välittämään tämän päätöslauselman komission varapuheenjohtajalle / unionin ulkoasioiden ja turvallisuuspolitiikan korkealle edustajalle, neuvostolle, komissiolle, jäsenvaltioiden hallituksille ja parlamenteille, Etyjin ja Euroopan neuvoston parlamentaarisille yleiskokouksille sekä Valko-Venäjän parlamentille ja hallitukselle.

<PathFdR>RE\916194FI.doc</PathFdR>

PE<NoPE>493.636</NoPE><Version>v01-00</Version>
FI
Moninaisuudessaan yhtenäinen
FI
PE<NoPE>493.636</NoPE><Version>v01-00</Version>
2/6
<PathFdR>RE\916194FI.doc</PathFdR>
FI
<PathFdR>RE\916194FI.doc</PathFdR>
5/6
PE<NoPE>493.636</NoPE><Version>v01-00</Version>

FI

